ആഗസ്റ്റ് അവസാനമാണ് ' ഖാലി ദ കില്ലർ ' തിയേറ്ററുകളിലെത്തുക . തിയേറ്റർ റിലീസിന് മുന്നോടിയായാണ് ചിത്രത്തിന്റെ ട്രെയിലർ യൂട്യൂബിലിടാൻ സോണി പിക്ചേഴ്സ് തീരുമാനിച്ചത് . ഒഫീഷ്യൽ ട്രെയിലറെന്ന് അടിക്കുറിപ്പും കൊടുത്ത് ട്രെയിലർ യൂട്യൂബിൽ ഇട്ടു . ഏറെ നേരത്തിന് ശേഷമാണ് പറ്റിയ അബദ്ധത്തെപ്പറ്റി സോണി തിരിച്ചറിഞ്ഞത് . ട്രെയിലറിന് പകരം യൂട്യൂബിലിട്ടത് മുഴുവൻ സിനിമ തന്നെയായിരുന്നു . ട്രെയിലർ കാണാനെത്തിയവരെല്ലാം , ഞെട്ടി . എത്ര കണ്ടിട്ടും സംഗതി തീരുന്നില്ല . 90 മിനുറ്റോളം ദൈർഘ്യമുള്ള മുഴുനീള ചിത്രം തന്നെയാണ് ട്രെയിലറിന്റെ പേരിൽ കിടക്കുന്നതെന്ന് ആദ്യം തിരിച്ചറിഞ്ഞത് ന്യൂസ് വെബ്സൈറ്റുകളാണ് . വാർത്ത വന്നതോടെ സോണി പിക്ചേഴ്സ് വെട്ടിലായി .